CELEX: 32020D2031
Language: et
Date: 2020-12-10 00:00:00
Title: Nõukogu otsus (ÜVJP) 2020/2031 10. detsember 2020, millega muudetakse otsust 2012/389/ÜVJP, mis käsitleb Euroopa Liidu missiooni võimete tugevdamiseks Somaalias (EUCAP Somalia)

11.12.2020   
               
               
                  ET
               
               
                  Euroopa Liidu Teataja
               
               
                  L 419/26
               
            
         NÕUKOGU OTSUS (ÜVJP) 2020/2031
         10. detsember 2020,
         millega muudetakse otsust 2012/389/ÜVJP, mis käsitleb Euroopa Liidu missiooni võimete tugevdamiseks Somaalias (EUCAP Somalia)
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Nõukogu võttis 16. juulil 2012 vastu otsuse 2012/389/ÜVJP, (1) mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR).
                  
               
                     (2)
                  
                  
                     Nõukogu võttis 12. detsembril 2016 vastu otsuse (ÜVJP) 2016/2240, (2) millega muudeti missiooni volitusi, et missioon keskenduks võimete tugevdamisele Somaalias, ja muutis missiooni nime EUCAP Somaliaks.
                  
               
                     (3)
                  
                  
                     Nõukogu võttis 10. detsembril 2018 vastu otsuse (ÜVJP) 2018/1942, (3) millega muudetakse otsust 2012/389/ÜVJP, et pikendada EUCAP Somalia kehtivust ja nähakse kuni 31. detsembrini 2020 ette lähtesumma. Lähtesummat suurendati otsusega (ÜVJP) 2020/663 (4).
                  
               
                     (4)
                  
                  
                     Seoses Somaalias ja Aafrika Sarve piirkonnas läbiviidava ÜJKP tegevuse tervikliku ja koordineeritud strateegilise läbivaatamisega nõustus poliitika- ja julgeolekukomitee pikendama EUCAP Somalia volitusi kuni 31. detsembrini 2022 ja neid muutma.
                  
               
                     (5)
                  
                  
                     Otsust 2012/389/ÜVJP tuleks vastavalt muuta,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsust 2012/389/ÜVJP muudetakse järgmiselt.
            
                        1)
                     
                     
                        Artiklid 2 ja 3 asendatakse järgmisega:
                        
                           „Artikkel 2
                           Missiooni kirjeldus
                           
                              1.   EUCAP Somalia abistab Somaaliat tema merendusjulgeoleku võime tugevdamisel, et võimaldada tal tõhusamalt tagada mereõiguse täitmist.
                           
                           
                              2.   Lisaks aitab EUCAP Somalia tugevdada Somaalia politsei suutlikkust, et toetada Somaalia üleminekukava rakendamist julgeolekualase vastutuse üleandmiseks Somaalia ametivõimudele.
                           
                        
                        
                           Artikkel 3
                           Eesmärgid ja ülesanded
                           
                              1.   Artiklis 2 sätestatud missiooni ülesande täitmiseks teeb EUCAP Somalia järgmist:
                              
                                          a)
                                       
                                       
                                          tugevdab Somaalia merendusalast tsiviilõiguskaitsevõimet, et teostada tulemuslikku merendusalast juhtimist oma rannikuala, sisevete, territoriaalmere ja majandusvööndi üle;
                                       
                                    
                                          b)
                                       
                                       
                                          tugevdab Somaalia võimet teostada kalapüügi järelevalvet ja võtta täitemeetmeid, tagada otsingu- ja päästetööd merel, võidelda smugeldamise ja piraatluse vastu ning teha politseitööd rannikualal maismaal ja merel;
                                       
                                    
                                          c)
                                       
                                       
                                          tugevdab sisejulgeolekuministeeriumi ja Somaalia politseiasutuste suutlikkust rakendada Somaalia üleminekukava julgeolekualase vastutuse üleandmiseks Somaalia ametivõimudele.
                                       
                                    
                           
                              2.   Nende eesmärkide saavutamiseks toetab EUCAP Somalia Somaalia ametivõime vajalike õigusaktide väljatöötamisel ja õigusasutuste loomisel järgmiselt:
                              
                                          a)
                                       
                                       
                                          pakub Somaalia merendusvaldkonna tsiviilõiguskaitseasutustele vajalikku juhendamist, nõustamist, koolitust ja varustust;
                                       
                                    
                                          b)
                                       
                                       
                                          pakub sisejulgeolekuministeeriumile ja Somaalia politseiasutustele võimaluse korral poliitika, juhtimise, kontrolli ja koordineerimise alast nõustamist ja juhendamist, samuti projektituge ja varustust, et toetada liidu ja rahvusvaheliste partnerite algatusi.
                                       
                                    
                           
                              3.   Nimetatud eesmärkide saavutamiseks tegutseb EUCAP Somalia vastavalt nõukogu poolt heaks kiidetud operatsiooni planeerimise dokumentides sätestatud operatsioonijuhistele ja ülesannetele.
                           
                           
                              4.   EUCAP Somalia ei täida täidesaatvaid ülesandeid.“
                           
                        
                     
                  
                        2)
                     
                     
                        Artikli 13 lõikesse 1 lisatakse järgmine lõik:
                        „EUCAP Somalia tegevusega seonduvate kulutuste katmiseks ette nähtud lähtesumma ajavahemikuks 1. jaanuar 2021 kuni 31. detsember 2022 on 87 780 000 eurot.“
                     
                  
                        3)
                     
                     
                        Artikli 14 lõiked 4 ja 5 asendatakse järgmisega:
                        
                           „4.   Missiooni juht teeb koostööd teiste piirkonnas viibivate rahvusvaheliste osalejatega, eelkõige ÜRO Somaalia asjade poliitilise büroo, ÜRO uimastite ja kuritegevuse vastu võitlemise büroo, ÜRO arenguprogrammi, INTERPOLi ning Rahvusvahelise Mereorganisatsiooniga.
                        
                        
                           5.   Missiooni juht teeb tihedat koostööd operatsiooniga Atalanta, Somaalia julgeolekujõudude väljaõppe toetamiseks läbiviidava Euroopa Liidu sõjalise missiooniga (EUTM Somalia) ning asjaomaste liidu abiprogrammidega.“
                        
                     
                  
                        4)
                     
                     
                        Artikli 16 viimane lause asendatakse järgmisega:
                        „Seda kohaldatakse kuni 31. detsembrini 2022.“
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 10. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  Nõukogu 16. juuli 2012. aasta otsus 2012/389/ÜVJP, mis käsitleb Euroopa Liidu missiooni võimete tugevdamiseks Somaalias (EUCAP Somalia) (ELT L 187, 17.7.2012, lk 40).
         
            (2)  Nõukogu 12. detsembri 2016. aasta otsus (ÜVJP) 2016/2240, millega muudetakse otsust 2012/389/ÜVJP, mis käsitleb Euroopa Liidu missiooni piirkondlike merendusalaste võimete tugevdamiseks Aafrika Sarve piirkonnas (EUCAP NESTOR) (ELT L 337, 13.12.2016, lk 18).
         
            (3)  Nõukogu 10. detsembri 2018. aasta otsus (ÜVJP) 2018/1942, millega muudetakse otsust 2012/389/ÜVJP, mis käsitleb Euroopa Liidu missiooni võimete tugevdamiseks Somaalias (EUCAP Somalia), ning pikendatakse selle kehtivust (ELT L 314, 11.12.2018, lk 56).
         
            (4)  Nõukogu 18. mai 2020. aasta otsus (ÜVJP) 2020/663, millega muudetakse otsust 2012/389/ÜVJP, mis käsitleb Euroopa Liidu missiooni võimete tugevdamiseks Somaalias (EUCAP Somalia) (ELT L 157, 19.5.2020, lk 1).